PÁLYÁZATI FELHÍVÁS

a „Proof of Concept” Programhoz

Áthidaló finanszírozás biztosítása kutatási eredmények
hasznosításának előmozdítására

2022. június

Az Eötvös Loránd Tudományegyetemen (a továbbiakban: Egyetem) folyó innovációs tevékenységek támogatása és a kutatási eredmények hasznosításának elősegítése érdekében az Egyetem az 2019-1.2.1-EGYETEMI-ÖKO-2019-00004 azonosítószámú projekt forrásainak terhére

**„Proof of Concept" Program**

címmel belső pályázatot hirdet, amelynek lebonyolítását az Innovációs Központ koordinálja.

**1. A „Proof of Concept” Program háttere, célja**

Jelen pályázati felhívás (a továbbiakban: felhívás) keretében meghirdetett „Proof of Concept” Program (a továbbiakban: Program) célja az Egyetemen keletkező innovatív ötletek, tervek közelebb segítése a társadalmi és gazdasági hasznosításhoz.

Az Egyetemen folyó szerteágazó kutatási tevékenység során létrejövő szellemi alkotások sok esetben nem jutnak el addig a technológiai fejlettségi szintig, ahol társadalmi és/vagy gazdasági hasznosíthatóságuk bizonyítottá válik. Ez a technológiai érettségi szint (Technology Readiness Level, TRL[[1]](#footnote-1)) vonatkozásában azt jelenti, hogy megrekednek a TRL3 vagy TRL4 szinten, és hasznosításuknak – a bennük rejlő potenciál ellenére - komoly gátat szab az alacsony technológiai fejlettség. A magasabb érettségi szintek eléréséhez szükséges fejlesztési lépések finanszírozása ugyanakkor folyamatos problémát jelent. Ezt a fejlesztési szakaszt ugyanis az alapkutatási pályázatok már, az innovációs pályázatok jellemzően még nem támogatják, és a hasznosíthatóság demonstrálását megelőzően fennálló magas kockázat miatt befektetői tőke bevonása is nehezen megoldható. A tapasztalható finanszírozási rés áthidalását, a hasznosíthatóság bizonyításához szükséges célirányos fejlesztések pénzügyi hátterét ezért az Egyetem egy erre speciálisan létrehozott Programmal kívánja biztosítani.

**Fentiekkel összhangban, a Program az Egyetemen létrejövő szellemi alkotások magasabb érettségi szintre emelését, az ötlettől a hasznosításig terjedő életszakaszon belül legalább egy TRL szinttel történő előrelépését célozza. A Program eredményeként a támogatott projektek minimálisan a TRL4 szintig jutnak el, vagyis megtörténik a koncepció kísérleti igazolása (proof of concept).**

A felhívásban előírt pályázati feltételek teljesülése esetén olyan **társadalmi innovációs[[2]](#footnote-2) projekt is támogatható**, amelynek potenciális eredménye valamely mérhető, kimutatható társadalmi vagy környezeti hasznot generál.

**2. Rendelkezésre álló keretösszeg és igényelhető forrás**

A Program finanszírozására rendelkezésre álló keretösszeg összesen **16 millió forint**. Az igényelhető forrás összege projektenként **minimum 1 millió forint, maximum 10 millió forint**.

A projektek finanszírozásába az egyetemi forrás mellett külső (vállalati) forrás is bevonható, azonban ebben az esetben is biztosítani kell, hogy a létrejövő szellemi alkotások tulajdonjogának **legalább az 50%-a** az Egyetemet illesse meg. A tulajdoni hányad megállapításánál a szellemi alkotás létrejöttéhez nyújtott hozzájárulás (szellemi és anyagi) mértékét kell figyelembe venni.

**3. Pályázók köre**

Pályázat benyújtására – önállóan, vagy közösen – az Egyetem alábbi polgárai jogosultak:

* a nemzeti felsőoktatásról szóló 2011. évi CCIV. törvény (a továbbiakban: Nftv.) szerinti oktatói, kutatói besorolású személyek, akik az Egyetemmel közalkalmazotti jogviszonyban, munkaviszonyban, vagy munkavégzésre irányuló egyéb jogviszonyban állnak,
* az Egyetem Doktori Iskolájának képzésében résztvevő hallgatók (doktorandusz) közül a magyar állami ösztöndíjjal támogatott, vagy önköltséges (nappali vagy levelező tagozat) formában részt vevő doktoranduszok, valamint
* az Egyetemmel hallgatói jogviszonyban állók, ha az Egyetem valamely szervezeti egysége befogadó intézményként közreműködik a projekt megvalósításában és a hallgató a felhívás 7. pontjában hivatkozott Szellemitulajdon-kezelési szabályzatot magára nézve kötelező érvényűnek ismeri el.

**4. Projekt futamidő**

A támogatott projekt megvalósításának időtartama **legfeljebb hat hónap** lehet. A projekt futamideje csak kivételesen indokolt esetben és maximálisan egy hónappal hosszabbítható meg.

**5. Támogatható tevékenységek**

A projektek megvalósítása során az alábbi tevékenységek támogathatóak:

1. ötlet-validáció, piackutatás;
2. a megvalósíthatóság igazolását szolgáló tevékenység (proof of concept);
3. prototípus-fejlesztés;
4. a projekt megvalósítása szempontjából elengedhetetlenül szükséges külső szolgáltatások igénybevétele (például terméktesztek, terepkísérletek, szoftverfejlesztés, rapid prototyping, analitikai szolgáltatások stb.);
5. olyan konferenciákon, partnertalálkozókon történő részvétel, amelyek egyértelműen a hasznosíthatóság előmozdítását segítik;
6. hasznosítási lehetőségek feltérképezése, hasznosítási modell kidolgozása;
7. egyetemi hasznosító vállalkozás létrehozása, üzleti terv készítése.

**6. Elszámolható költségek**

A pályázat keretében kizárólag a támogatható tevékenységek megvalósítása érdekében felmerülő alábbi költségek számolhatóak el:

1. személyi jellegű juttatások (bruttó érték): többletfeladat keretében bér jellegű költség, megbízási szerződés keretében bér jellegű költség;
2. járulékok: a személyi jellegű juttatás vonatkozó jogszabályban meghatározott alapjának 13%-a;
3. anyagköltség (bruttó érték): kutatási anyag- és fogyóeszköz beszerzése;
4. igénybe vett szolgáltatások (bruttó érték): szakértői szolgáltatások költsége, szellemi tevékenység költsége, szakértői díj, regisztrációs díj, piacra jutást segítő szolgáltatások igénybevétele;
5. beruházáshoz kapcsolódó kiadások (bruttó érték): a kutatáshoz szükséges eszközök, műszerek beszerzése, prototípus fejlesztése.

**A pályázat keretében nem elszámolható a projekt megvalósításához kapcsolódó általános költségekhez történő hozzájárulás (ÁKTH).**

**7. A pályázás további feltételei**

A pályázó a pályázatában megjelölt, illetve a projekt megvalósítása során létrehozott szellemi alkotás (iparjogvédelmi alkotás, szerzői mű, kapcsolódó jogi teljesítmény, know-how, illetve az ezekhez kapcsolódó, a felhasználáshoz, hasznosításhoz szükséges, azt elősegítő más üzleti titok) vonatkozásában

* elismeri, hogy az szolgálati alkotásnak minősül, azaz ezen alkotások tekintetében a vagyoni jogok az Egyetemet illetik meg, és
* ha ennek jogi feltételei nem állnak fenn, a szellemi alkotás vagyoni jogait az Egyetemre átruházza (ha a vagyoni jogok átruházását jogszabály nem teszi lehetővé, a szellemi alkotásra nézve a vonatkozó jogszabályok által lehetővé tett legszélesebb terjedelmű, területi, idő-, cél-, mód- vagy mértékbeli korlátozás nélküli, kizárólagos és harmadik személynek átengedhető felhasználási jogot biztosít az Egyetem számára) külön díjigény nélkül azzal, hogy a fejlesztés hasznosítása során a pályázót – a megkötendő szerződés szerint – alkotói díj, feltalálói díj illeti meg.

A pályázó a pályázata benyújtásával egyidejűleg – a felhívás 2. számú melléklete szerint – nyilatkozik arról, hogy

* a vonatkozó egyetemi szabályozást (Szellemitulajdon-kezelési szabályzat[[3]](#footnote-3)3) megismerte és azt magára nézve kötelezőnek ismeri el,
* a pályázattal érintett szellemi alkotásra vonatkozóan nincs olyan harmadik személy, akinek ahhoz alkotóként vagy egyéb módon jogosultsága fűződne,
* a szellemi alkotást érintő, annak hasznosítását korlátozó egyéb körülményről (megállapodásról, jogról) nincs tudomása,
* a harmadik természetes vagy jogi személyekkel megosztott tulajdonban lévő technológián, szellemi alkotáson alapuló projekt esetében az ELTE tulajdoni hányada a vagyoni jogok tekintetében meghaladja az 50%-ot,
* ha az érintett szellemi alkotás vonatkozásában a vonatkozó egyetemi szabályzat ezt előírja – és ez még korábban nem történt meg – akkor szellemi alkotás bejelentési lapot nyújt be az innovacio@innovacio.elte.hu elektronikus levélcímre,
* tudomásul veszi, hogy az Innovációs Központ felkérése esetén köteles bemutatni fejlesztését harmadik fél számára, valamint részt kell vennie a Központ által szervezett vagy javasolt szakmai rendezvényeken,
* a projekt teljes megvalósítási időszakában eleget tesz a felhívás 11. pontjában részletezett szakmai beszámolási kötelezettségnek, továbbá vállalja a felhívás 3. és 4. számú melléklete szerinti pénzügyi elszámolás megvalósítását, az elszámolásban az ELTE Innovációs Központtal (a továbbiakban: Központ) történő, aktív közreműködést, valamint
* vállalja az együttműködést a Központtal annak érdekében, hogy a megítélt forrás a szabályoknak megfelelő módon és időben elszámolásra kerüljön, így biztosítva a hatékony felhasználást.

**8. A pályázat benyújtása**

Jelen felhívás keretében a pályázatok benyújtása **2022. június 20. – 2022. július 20.** közötti időszakban lehetséges.

A teljes pályázatot **elektronikusan (aláírással, pdf formátumban) kell benyújtani** az Innovációs Központ által kezelt, innovacio@innovacio.elte.hu e-mail címre. A pályázati e-mail tárgysorában **kérjük a „ELTE-PoC-2022” megnevezést és a pályázó nevét feltüntetni**.

A pályázatnak tartalmaznia kell:

* a teljeskörűen kitöltött, aláírt – a felhívás 1. számú melléklete szerinti – Pályázati adatlapot (beleértve annak A.) és B.) részét),
* a felhívás 2. számú melléklete szerinti, aláírt Pályázati nyilatkozatot,
* a felhívás 3. számú melléklete szerinti költségtervet,
* a pályázó munkavégzésre irányuló további jogviszony engedélyezésére jogosult vezetőjének (megbízásos oktató, kutató esetén a szerződést kötő szervezeti egység vezetőjének) támogató nyilatkozatát, hallgatók esetén az aktív hallgatói jogviszony, doktorjelölteknél a doktorjelölti jogviszony igazolását,
* ha az érintett szellemi alkotással kapcsolatban a vonatkozó hatályos szabályzat bejelentési lap benyújtását írja elő, akkor a felhívás 5. számú mellékletében foglalt nyomtatvány szerinti szellemi alkotás bejelentési lapot, vagy ha a bejelentés már a jelen pályázat benyújtását megelőzően megtörtént, akkor a bejelentéssel érintett szellemi alkotás címének a felhívás 1. számú melléklete szerinti Pályázati adatlap A.) részén való feltüntetését,
* külső ipari vagy piaci partnernek a fejlesztés hasznosításába történő érdekeltsége esetén a külső partner erről szóló írásbeli, aláírt szándéknyilatkozatát (lásd a felhívásban megadott Értékelési szempontok táblázat 2.2. pontját),
* ha külső ipari vagy piaci partner a pályázat nyertessége esetén vállalja a projekt – legalább egyetemi forrásnak megfelelő mértékű – támogatását, akkor a külső ipari vagy piaci partner pénzügyi támogatásról szóló, írásbeli, aláírt nyilatkozatát szándéknyilatkozatát (lásd a felhívásban megadott Értékelési szempontok táblázat 2.3. pontját).

**A pályázattal kapcsolatos kérdéseket az** **innovacio@innovacio.elte.hu** **e-mail címre kérjük megküldeni, a felhívás esetleges módosításai az Egyetem honlapján kerülnek közzétételre.**

**9. A benyújtott pályázatok ellenőrzése**

A benyújtott pályázatok első lépésben egy formai-jogosultsági ellenőrzésen esnek át, ez biztosítja, hogy kizárólag a felhívásban rögzített feltételeket teljesítő pályázatok kerüljenek szakmai értékelésre és az értékeléshez szükséges valamennyi információ rendelkezésre álljon.

Az ellenőrzés során **automatikusan elutasításra kerül a pályázat**, ha

1. határidőn túl került benyújtásra,
2. a projekt adatlap[[4]](#footnote-4) nem került benyújtásra,
3. a projekt adatlap pontjainak kitöltése a releváns tartalommal nem történt meg,
4. az igényelt forrás összege nem felel meg a felhívás 2. pontja szerinti igényelhető forrás összegének,
5. a pályázó hamis vagy valótlan adatokat adott meg.

További ellenőrzési szempontok:

1. a felhívásban előírt, releváns mellékletek benyújtása megtörtént,
2. a pályázó megfelel a felhívás 3. pontjában rögzített feltételeknek,
3. a pályázat tárgyát képező projekt megfelel a felhívás 1, 5, és 7. pontjaiban rögzített feltételeknek,
4. a projekt költségvetése megfelel a felhívás 6. pontjában rögzített feltételeknek.

A hiánypótolható ellenőrzési szempontokhoz kapcsolódóan egy alkalommal van lehetőség hiánypótlásra, az Innovációs Központ által kitűzött határidőn belül. Ha a pályázó a hiánypótlást a megadott határidőre nem, vagy nem megfelelően teljesíti, a pályázat automatikusan elutasításra kerül.

A pályázat elkészítésével, benyújtásával kapcsolatban esetlegesen felmerülő költségeket – a pályázat esetleges módosítása vagy visszavonása esetén is – a pályázó viseli.

**10. Szakmai értékelés és pályázati döntéshozatal folyamata**

A 9. pont szerinti ellenőrzés során megfelelőnek talált pályázatokat az Innovációs Központ szakmai értékelésre bocsátja. A szakmai értékelést a Központ által felkért, többségében külső (ipari/üzleti, befektetői) szakértőkből álló **PoC Innovációs Bizottság** az alábbi táblázatban foglalt szempontok szerint értékeli, rangsorolja:

|  |  |
| --- | --- |
| **Értékelési szempont** | **Adható pontszám** |
| **1.** | **Értékelési előfeltétel** |  |
|  | A felhívás célkitűzéseivel való összhang | igen/nem |
|  |  |  |
| **2.** | **Külső partner bevonása** | **max. 2 pont** |
| 2.1 | Nincs külső partner | 0 pont |
| 2.2 | Aláírt szándéknyilatkozat külső partnerrel | 1 pont |
| 2.3 | Külső partneri forrás is bevonásra kerül | 2 pont |
|  |  |  |
| **3.** | **Innováció tartalom** | **max. 12 pont** |
| 3.1 | Hasznosítási potenciál | 0-3 pont |
| 3.2 | Újdonságtartalom | 0-3 pont |
| 3.3 | Szakmai megvalósíthatóság, a projekt megalapozottsága | 0-3 pont |
| 3.4 | A költségvetés reális és indokolt volta | 0-3 pont |
|  |  |  |
| **4.** | **A projekt tárgyához kapcsolódóan benyújtott szellemi alkotás bejelentő** | **1 pont** |
|  |  |  |
|  | **Összesen** | **max. 15 pont** |

**Nem támogatható azon pályázat**

* **amely az 1. Értékelési előfeltétel vizsgálata során kapott minősítése nemleges,**
* **amelynél a további értékelési szempontok vizsgálata során kapott összes pontszám nem éri el a nyolc pontot.**

A döntéshozatal során figyelembe vett további szempontok:

* a benyújtott projektjavaslat illeszkedik-e az Egyetem stratégiai célkitűzéseihez;
* a projekt finanszírozása mellett biztosítható-e a tanszék, intézet szokásos működése;
* az előzetes feltételek biztosítottak-e a technológia továbbfejlesztéséhez;
* a projekt az üzleti hasznosítás előmozdítását tűzte ki célul;
* fennáll-e olyan jogi vagy szellemitulajdon-védelmi korlát, amely a későbbi hasznosítást kizárja vagy akadályozza.

**A harmadik természetes vagy jogi személyekkel megosztott tulajdonban lévő technológián, szellemi alkotáson alapuló projekt abban az esetben támogatható, amennyiben az ELTE tulajdoni hányada a vagyoni jogok tekintetében meghaladja az 50%-ot.**

A pályázat elbírálásánál előnyt jelent:

* ha a projekt iránt igazolt ipari érdeklődés, együttműködési szándék mutatkozik, de még nincs szerződéses jogviszony a konkrét kutatásra vonatkozóan,
* ha a projekt megvalósításához külső (piaci) forrás kerül bevonásra,
* ha a projekt tárgyát képező szellemi alkotás potenciálisan iparjogvédelmi védelemben részesíthető, vagy üzleti titokként könnyen védhető,
* ha a projekt tárgyát megalapozó kutatási eredmények nyilvánosságra hozatala még nem történt meg (publikáció, konferencia előadás stb.),
* az Egyetem versenyképességét fokozó olyan fejlesztések, amelyek a leendő hallgatók számára vonzóbbá teszik az Egyetemet.

A pályázati döntés honlapon való közzétételének dátumát a felhívás 12. pontjában található tartalmazza. Az Innovációs Központ a döntést követően három munkanapon belül, **elektronikus úton, a pályázatban megadott elektronikus levélcímen is tájékoztatja a pályázókat a döntésről**.

Ha valamely kiválasztott projekt esetében a megvalósítási időszakban olyan akadály merül fel, amely ellehetetleníti a kitűzött célok elérését, az Egyetem elállhat a finanszírozástól és az értékelés során finanszírozásra javasolt, a 12. pontban rögzített időszakban megvalósítható projektek közül a soron következő finanszírozása mellett dönthet.

**11. A projekt megvalósítása, beszámolási kötelezettség**

Az elnyert forrás kizárólag a pályázatban foglalt feladatok megvalósítására és a felhívásban foglaltak szerint használható fel, a releváns jogszabályi, valamint az egyetemi belső szabályozásból fakadó kötelezettségek betartása mellett.

A Központ a tervezett eredmények eléréséhez **minden projekthez mentort biztosít**, aki tanácsadási, üzletfejlesztési tevékenységgel segíti a pályázót. A pályázó havonta köteles rövid **írásbeli jelentés**t készíteni a projekt előrehaladásáról és azt elektronikus formában megküldeni a Központ által kijelölt mentor részére.

A pályázó köteles a Központtal együttműködni a projekt megvalósítása során felmerült költségeknek a felhívás 4. számú mellékletében foglalt eljárás szerinti **elszámolás**ában.

A pályázónak az elnyert forrás felhasználásáról, valamint a pályázatban foglalt célok, feladatok teljesítéséről szakmai és pénzügyi részt is tartalmazó, írásbeli, legalább 3000 karakter terjedelmű **záróbeszámolót** kell készítenie, és azt legkésőbb a felhívás 12. pontjában megadott határidőig el kell küldenie az innovacio@innovacio.elte.hu elektronikus levélcímre.

A havi jelentésre és záróbeszámolóra vonatkozó, kötelezően alkalmazandó mintát a felhívás 6. számú melléklete tartalmazza.

**12. További információk**

A Proof of Concept Programról, valamint a felhívás részleteiről a Központ az alábbi megadott időpontban **online pályázói tájékoztató fórumot** tart. A tájékoztató fórumra kötelező a regisztráció, a csatlakozáshoz szükséges link elektronikus úton kerül megküldésre a regisztrált érdeklődőknek. Az tájékoztató fórumon való részvételi szándékot az innovacio@innovacio.elte.hu elektronikus levélcímre szükséges jelezni az alábbi táblázatban megadott időpontig.

|  |  |  |
| --- | --- | --- |
| **Tevékenység** | **Kezdete** | **Vége** |
| Pályázat benyújtása  | 2022.06.20. | 2022.07.20. |
| Regisztráció tájékoztató fórumra | 2022.06.30. |
| Online pályázói tájékoztató fórum | 2022.07.04. |
| Támogatói döntés kihirdetése  | 2022.07.29. |
| Projekt megvalósítási időszak  | 2022.08.01. | 2023.01.31. |
| Záróbeszámoló megküldése | 2023.02.28. |

**13. A felhívás mellékletei**

1. számú melléklet: Pályázati adatlap

A.) rész: A pályázóra és a pályázatra vonatkozó adatok

B.) rész: A pályázati projektre vonatkozó adatok

2. számú melléklet: A pályázói nyilatkozatok

3. számú melléklet: Tételes pályázati költségvetés sablon

4. számú melléklet: A pályázat pénzügyi elszámolásának követelményei

5. számú melléklet: Szellemi alkotás bejelentő lap formanyomtatvány (találmány, know-how)

6. számú melléklet: Havi beszámoló minta [A.) rész], Záróbeszámoló minta [B.) rész], Beszámolók kitöltési útmutatója [C.) rész]

1. A technológiai érettség mérésére alkalmazott EU besorolás az alábbi 9 szintet különbözteti meg:

• TRL 1 - alapelvek azonosítása

• TRL 2 - technológiai koncepció megalkotása

• TRL 3 - a koncepció kísérleti igazolása (proof of concept)

• TRL 4 - laboratóriumban validált technológia

• TRL 5 - releváns környezetben validált technológia

• TRL 6 – releváns környezetben demonstrált technológia

• TRL 7 - működési környezetben demonstrált prototípus

• TRL 8 - teljes és minősített rendszer

• TRL 9 - működési környezetben ténylegesen bizonyított rendszer [↑](#footnote-ref-1)
2. **Társadalmi innováció:** olyan új vagy továbbfejlesztett folyamat, amely társadalmi szükségletek újszerű megoldásának létrehozását célozza meg, vagy társadalmi részvétel, gyakorlatok, kapcsolatok és viselkedési formák új kombinációja révén fejleszt megoldásokat. A társadalmi innováció fontos feladata a termék és üzleti folyamat innovációs eredmények társadalmi elterjesztésének támogatása is. A társadalmi innováció a többi innováció típus komplementer folyamataként értelmezhető. [↑](#footnote-ref-2)
3. *https://www.elte.hu/dstore/document/6793/ELTE\_SZMSZ\_15mell\_szellemitulajdon.pdf*  [↑](#footnote-ref-3)
4. A projekt adatlap sablon (A. és B. rész) a pályázati felhívás 1. számú mellékletében található. [↑](#footnote-ref-4)